KIRJALLINEN KYSYMYS E-0231/02 esittäjä(t): Arlindo Cunha (PPE-DE) komissiolle. Yhteisön tukikehysten toteuttaminen Portugalin metsäalalla.



Virallinen lehti nro 205 E , 29/08/2002 s. 0097 - 0098



KIRJALLINEN KYSYMYS E-0231/02 esittäjä(t): Arlindo Cunha (PPE-DE) komissiolle (6. helmikuuta 2002) Aihe: Yhteisön tukikehysten toteuttaminen Portugalin metsäalalla Portugalia koskevaa yhteisön tukikehystä hyväksyttäessä maatalousministeri ilmoitti, että hallituksen tavoite oli nostaa metsäalaan tehtävien sijoitusten määrä 200 miljardiin escudoon. Alan asiantuntijoilta saamani tiedot osoittavat kuitenkin, että tukien toteutusaste (valtion myöntävät tuet edunsaajille) sekä Agro-ohjelmasta (toimi 3) että Ruris-suunnitelmasta (maanviljelysalueiden metsittäminen) on huomattavasti jäljessä siitä, mitä komission kanssa sovittiin. Tästä voi aiheutua yhteisön määrärahojen siirtoa muihin jäsenvaltioihin vuoden 2002 jälkeen. Mikä on edellä esitettyyn liittyen toimien materiaalinen ja rahoituksellinen toteutusaste (myönnettyjen tukien eikä hyväksyttyjen hankkeiden määrä)? Franz Fischlerin komission puolesta antama vastaus (22. maaliskuuta 2002) Portugalia koskevan rakennerahastoista vuosina 20002006 yhteisrahoitettavan yhteisön tukikehyksen yhteydessä, Euroopan maatalouden ohjaus- ja tukirahaston (EMOTR) ohjausosastosta rahoitetaan mantereen metsiä koskevan tuen yhteydessä toimenpideohjelmassa Maatalous ja maaseudun kehittäminen (jonka komissio hyväksyi 30. lokakuuta 2000) toimenpidekokonaisuus Metsien kestävä kehitys, jossa on varattu kyseiseksi kaudeksi julkisia menoja varten kokonaisuudessaan 239,5 miljoonaa euroa, joista 119,8 miljoonaa euroa kuuluu EMOTR:n ohjausosaston vastuulle. Ohjelman seurantakomitean 22. marraskuuta 2001 pidetystä kolmannesta kokouksesta saatujen tietojen mukaan kyseistä toimenpidekokonaisuutta varten on ohjelman alusta alkaen sidottu julkisia menoja varten 30,5 miljoonaa euroa, joista 15,6 euroa kuuluu EMOTR:n ohjausosaston vastuulle. Rakennerahastojen rahoitussääntöjen mukaan ohjelmille myönnettyjä varoja voidaan sitoa 31. joulukuuta 2006 saakka ja niitä koskevia menoja suorittaa 31. joulukuuta 2008 saakka. Rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(1) 31 artiklan 2 kohdassa säädettyjä rahoituksellisia seuraamuksia ei voida soveltaa toimenpidekokonaisuuksittain eikä niiden yhteydessä ole missään tapauksessa säädetty mahdollisuudesta siirtää varoja toisen jäsenvaltion hyväksi. EMOTR:n ohjausosastosta on jo suoritettu kaksi ohjelman väliarviointiin perustuvaa maksua. Lisäksi Portugalissa toteutetaan (EMOTR:n tukiosaston vastuulle kuuluvan) mantereen maaseudun kehittämissuunnitelman, jonka komissio on hyväksynyt 22. marraskuuta 2000, yhteydessä toimenpidekokonaisuutta Maatalousmaan metsittäminen, jolle on varattu koko kaudelle 20002006 julkisia menoja varten 470 miljoonaa euroa, joista 352 miljoonaa euroa kuuluu EMOTR:n tukiosaston vastuulle. Komissio on korvannut Portugalille 15. lokakuuta 2001 mennessä 72,7 miljoonaa euroa, jotka vastaavat sen osuutta suoritetuista julkisista menoista, jotka ovat olleet kokonaisuudessaan noin 98 miljoonaa euroa. Euroopan maatalouden ohjaus- ja tukirahaston (EMOTR) tuesta maaseudun kehittämiseen annetun neuvoston asetuksen (EY) N:o 1257/1999 soveltamista koskevista yksityiskohtaisista säännöistä 23 päivänä heinäkuuta 1999 annetun komission asetuksen (EY) N:o 1750/1999(2) 39 artiklassa säädettyjä rahoitussääntöjä sovelletaan suunnitelmaan kokonaisuudessaan riippumatta kussakin toimenpidekokonaisuudessa käytettyjen varojen määrästä. (1) EYVL L 161, 26.6.1999. (2) EYVL L 214, 13.8.1999.